Blas Servín

Blas Antonio Servín Bernal, mbo’ehára, mbyjakuaahára ijeheguíva, kuaarekahára, heñóikuri Táva Pirivevúi, Tetãpehẽ Cordillera, Paraguay Retãme; ára 18 jasypa ary 1949-pe. Itúva héra Juan Blas Servín Ramírez ha isýkatu Griselda (Nini) Bernal. Ijoyke’ykuéra niko: Roberto, Waldir, María Griselda ha Carmen. Blas Servín omendákuri María Teresa Masi rehe ha iñemoñarekuéra niko: Rosanna María, Blas Rodrigo ha Marcelo Antonio.

Blas Servín niko oñemoarandúkuri Mbo’ehao Monseñor Lasagna-pe ha iñemoarandu mbytegua ojapókuri Mbo’ehao Dante Alighieri-pe, mokõivéva Paraguaypegua, ha avei oñemoarandu’imíkuri peteĩ mbo’ehao Rio de Janeiro, Brasil-pe.

Blas Servín, orekórõ 20 ary rasami oikómakuri chugui ñane retã remimondo Vaticano-pe. Iporã ja’e avei ha’e oikohague Brasil, Italia, Francia ha Venezuela-pe. Oñemoarandúkuri Propiedad Intelectual-pe Mbo’ehaovusu Pasteur, Strasburgo-gua ha Mbo’ehaovusu Sorbonne II, París-pe, mokõivéva Francia-pegua. Avei ojapókuri kuaareka Vaticano Kuatiarenda Hekoñemívape ha ohojepe ha ome’ẽjepe mbo’epy heta tetã ko yvoraguápe. Ary 1975-pe, oĩ aja Italia-pe, ojoguákuri pe itechambyry peteĩha.

Ojevýkuri ñane retãme ary 1985-pe ha ary 1986-pe, ha’evoi omombe’uhaguéicha, ojapókuri peteĩ mbo’esyry mbyjakuaa rehegua Mbo’ehao Dante Alighieri-pe mbo’ehára Alexis Troche Boggino ndive, ha he’i “upépe oñepyrûmbákuri”, ha omombe’u avei Paraguáype ndaiporiha mbyjakuaa mbo’esyry mbo’ehaovusukuérape. Omoheñóikuri "Club de Astrofísica del Paraguay" ha oñepyrû ojapo mbo’esyry ha ñe’ẽsyry, upéicha avei omoheñóikuri atyha mbyjakuaa rehegua mbo’ehaokuérape ha avei ojapókuri mbo’esyry araro’y ha arahaku ajagua. Ary 1994-pe avei omoheñókuri "Asociación de Aficionados a la Astronomía".

Umi hembiapokue apytépe oĩ pe kuaareka ojapova’ekue Paraguay Mbyjakuaahára peteĩha rehegua, ha’eva’ekue pa’i hesuita Buenaventura Suárez, ha upéicha avei kuaareka ojapova’ekue Guarani Arapy rehegua, ohechaukáva Guaranikuéra mbyjakuaa ha upe tembiapópe oipytyvõkuri chupe heindy María Griselda omboguapýva’ekue kuatiáre umi ta’ãnga oĩva upe Guarani arapýpe. Péva pe kuaareka niko ojehecharamókuri ñane retã ha ambue tetã rupi ha ohókuri oñe’ẽ hese Argentina, México, Ecuador, Bolivia, Chile ha Brasil-pe, hetave apytépe. Ja’eva’erã avei upe kuaareka Guarani Arapy rehe ae oikehague, ary 2000-pe, Sociedad Científica del Paraguáype.

Ary 2008-pe, Blas Servín Paraguay Tavaróga ndive omopu’ãkuri Centro Astronómico Bicentenario, Paraguaýpe; ha ary 2010-pe, Secretaría Nacional de Turismo ndive omoheñói "Centro de Interpretación Astronómica" Buenaventura Suárez, oĩva San Cosme y Damián-me. Avei oĩjepe ha omotenondejepe "Sociedad Interamericana de Astronomia en la Cultura".

Blas Servín niko oĩ avei umi Ciencia del Sur moñepyrûhára apytépe, ára 18 jasypo ary 2017-pe ha upe guive ohai upépe ha oiko ipaínoramo. "Centro Astronómico Bicentenario" Paraguayguápe, ha’e omotenondéva, oñemoheñóikuri Ciencia del Sur.

Heta jehechakuaa ojejapókuri chupe Paraguay ha ambue tetã rupi, péicha, ary 2009-pe, Instituto Tomás Moro Universidad Católica-ygua ome’ẽkuri chupe jopói tembikuaaty ha teko rehegua; ary 2011-pe Tavaguasu Paraguay Ruvicha ojapo chugui Táva Paraguay Ñemoñare Poravopyre; ary 2015-pe, NASA, Estados Unidos de América-ygua, ome’ẽkuri chupe peteĩ jehechakuaa umi kuaareka ojapova’ekuére, Ary 2019-pe, Ñane Retã Amandaje Guasu ome’ẽkuri chupe jopói hérava Orden Nacional al Mérito Comuneros ha avei upe arýpe Agencia Espacial del Paraguay avei ome’ẽkuri chupe peteĩ jopói guasu.

Ambue jehechakuaa ohupytyva’ekue niko ko’ãva: Grado de Comendador de la Orden de San Gregorio Magno, ome’ẽvakue chupe Papa Juan Pablo II; Grado de Caballero de la Soberana Orden Militar de Malta ha Grado de Oficial Pro Mérito Metilenses.

Blas Servín niko omanókuri Táva Paraguay, Paraguay Retãme; ára 16 jasyrundy ary 2020-pe.

 *** 
Blas Servín: Guarani arapy pytu. Ohai: David Galeano Olivera.

Severin